Kretingos Birutės gatvės tiltas

**Kretingos Birutės gatvės tiltas** – kelių tiltas Kretingoje, Birutės gatvės nuokalnės papėdėje, gatvės posūkyje, kertantis Akmeną šalia užtvankos. Istorinėje miesto dalyje stovintis vienos angos tiltas keletą sykių rekonstruotas, pritaikant jį šiuolaikiniam transporto eismui, išlaikęs senąsias akmens mūro krantines atramas. Juo prasilenkia du automobiliai.
  
## Istorija

XVII a. pradžioje statant Kretingos miestą (buv. Karolštatą), nuo turgavietės link Akmenos upės slėnio salos ir brastos buvo nutiesta magistralinė gatvė, sujungusi miestą su keliais, vedančiais į užmiestį, link Klaipėdos ir Šventosios uostų. Ši gatvė iš pradžių vadinta Vokiečių, vėliau – Palangos, Vandens, Pakalnės, o paskutinius 90 metų – Birutės gatve. Siekdamas pagerinti persikėlimą per Akmeną, dvaro savininkas Jonas Stanislovas Sapiega 1625 m. kovo 13 d. išdavė privilegiją, kuria leido šalia brastos pastatyti pirmąjį medinį tiltą. Per upę ir vėliau buvo statomi ir perstatomi mediniai tiltai. 1828 m. pastatytas naujas tiltas, kurį sudarė abiejuose krantuose išmūrytos tašytų akmenų atramos. Krantus jungė ant jų padėtos metalinės sijos su lentiniu paklotu. Šiai statybai atminti šalia buvo pastatytas paminklinis akmuo su iškaltu įrašu „L […] / R – 1828“, dabar stūksantis prie užtvankos. 1866 m. ir 1925 m. tiltas buvo atnaujintas.

Tarpukaryje daugėjo automobilių, atsirado maršrutinių autobusų, vykstančių į pajūrį, be to, plėtėsi miestas kitame Akmenos krante. Daugėjo besinaudojančių pagrindiniu miesto tiltu. Kai kurie keliautojai neįvertindavo nusileidimo nuo Pelėdos kalno ir posūkio pavojingumo.  Viršiję saugų greitį bei pralaužę tilto turėklus, savo keliones baigdavo vežimui ar automobiliui nukritus į Akmenos upę po tiltu.

Per karus metalinis Akmenos tiltas buvo svarbus kariuomenių judėjimui. Fotoarchyvuose yra išlikusios medžiagos apie Lietuvos nepriklausomybės kovose pralaimėjusius bermontininkus, kurių pajėgos į Klaipėdos kraštą traukėsi metaliniu tiltu, 1919 m. vėlyvą rudenį palikdamos Kretingą. 

Po II pasaulinio karo atstatytas gelžbetoninis tiltas. Virš upės paklotos gelžbetonio sijos ir asfaltbetonio danga. Iki pastatant naują Kretingos tiltą Žemaitės alėjoje (kelyje ), Birutės gatvės tiltas buvo vienintelė jungtis tarp abipus Akmenos upės esančių Kretingos dalių.

1969 m. nugriovus Kretingos evangelikų liuteronų bažnyčios šventoriaus tvorą, jos geležinės konstrukcijos perkeltos ant Akmenos upės tilto įrengti turėklams.

Šiuolaikinis tiltas Birutės gatvėje statytas 1960 m., rekonstruotas 1986 m., darsyk atliktas kapitalinis remontas 2000 m.

Birutės gatvės tiltui teko atlaikyti didesnį transporto srautą, kai buvo pradėta Žemaitės alėjos ir Palangos plento tilto rekonstrukcija. Dar 2015-aisias buvo parengtas Birutės g. tilto renovacijos techninis projektas ir buvo tikėtasi tiltą pradėti tvarkyti. Tačiau, užsitęsus magistralinio kelio Palanga–Šiauliai 1,4 km ilgio ruožo per Kretingos miestą renovacijos darbams, teko atsisakyti šio sumanymo. Priešingu atveju būtų tekę iš abiejų pusių atkirsti eismą per miestą.

2024 m. duomenimis, buvo rengiamasi tiltą praplatinti, padaryti saugesniu, išsaugant autentiškas akmenines kolonas, kitas dalis, taip pat šalia įrengti dvi apžvalgos aikšteles, tilto ir užtvankos apšvietimą, atlikti kitus darbus. Numatyta, kad tiltas turėtų praplatėti į abi puses po 2 m – būtų įrengti šalitilčiai su takais pėstiesiems, pakeista važiuojamosios dalies danga, įrengti nauji atitvarai bei turėklai, sutvarkytos krantinės.

## Šaltiniai

## Nuorodos

* Renkam vardus devyniems Akmenos tiltams! *svyturiolaikrastis.lt* 2021-03-13
* Mūsų Kretinga. Birutės gatvės tiltas Kretingoje *facebook.com*